B. Bugár, podpredseda NR SR: (2005-05-17):
Nech sa páči, pani poslankyňa. Ľ. Navrátilová, poslankyňa: Vážený pán predsedajúci, vážený pán minister, kolegyne, kolegovia, svoje vystúpenie začnem citovaním vyhlášky ministerstva školstva z 5. decembra 1994, ktorá v § 6 uvádza nasledovné: „Predškolské zariadenie sa člení na triedy. Do triedy sa zaraďujú spravidla deti rovnakého veku.“ Odsek 3 hovorí: „Ak sa do triedy zaradí dieťa mladšie ako tri roky, zníži sa najväčší počet detí v triede o jedno dieťa. Ak do materskej školy prihlásia rodičia osem mladších detí ako tri roky, tieto deti sa zaraďujú do samostatnej triedy. Do takejto triedy nemožno zaradiť viac ako dvadsať detí.“ Prečo čítam túto vyhlášku? Pretože je zrejmé, že materské školy pri tomto spôsobe financovania nie rady berú deti mladšie ako tri roky. Jednoducho náklady na takéto dieťa sú v zásade vyššie ako náklady na dieťa nad tri roky. V súvislosti s vládnym návrhom zákona, ktorým sa mení a dopĺňa zákon č. 280/2002 Z. z. o rodičovskom príspevku sa mi zdá účelné, aby tento rodičovský príspevok mohol byť použitý aj na dofinancovanie starostlivosti o detičky mladšie ako tri roky. Preto mi dovoľte, aby som predložila pozmeňujúci a doplňujúci návrh, ktorý má štyri body, vcelku krátky pozmeňujúci návrh a ktorý má jediný účel – umožniť, aby materské školy mohli vyberať na hmotné zabezpečenie detí v predškolských zariadeniach nielen príspevok, ktorým je dnes maximálne 350 korún, ale aby časť z tohto rodičovského príspevku mohla byť použitá na financovanie hmotného zabezpečenia detí od dvoch do troch rokov. Môj návrh znie. Názov zákona sa mení takto: „Zákon, ktorým sa mení a dopĺňa zákon č. 280/2002 Z. z. o rodičovskom príspevku v znení neskorších predpisov, zákon č. 461/2003 Z. z. o sociálnom poistení v znení neskorších predpisov a zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.“ Odôvodnenie: Navrhovaná zmena názvu zákona súvisí s potrebou novely zákona č. 596/2003 Z. z. v nadväznosti na pozmeňujúce návrhy. Bod 2. V článku I sa vypúšťa bod 7. Odôvodnenie: Bod 7 obsahuje ustanovenie, podľa ktorého sa rodičovský príspevok neposkytuje, ak sa starostlivosť o dieťa zabezpečuje v školskom zariadení, ktoré je zaradené do siete škôl a školských zariadení a ktorému boli poskytnuté prostriedky zo štátneho rozpočtu alebo z výnosu  dane z príjmov podľa osobitného predpisu. Platná legislatíva umožňuje prijímať do materských škôl aj dvojročné deti. Ak by bola starostlivosť o tieto deti poskytovaná v materskej škole, ktorej zriaďovateľom je obec, potom by ich rodičia stratili nárok na rodičovský príspevok. V súčasnej situácii, keď majú obce problémy s financovaním prevádzky materských škôl a mnohé z nich zanikajú, je výhodné  najmä pre rodičov, myslím tým kvalifikovaný personál v materských školách, aj pre obce, aby bol zavedený režim, v ktorom by sa rodičovský príspevok poukázal na úhradu hmotného zabezpečenia detí v materských školách. Bod 3 znie: Doterajší článok III sa označí ako článok IV. Za článok II sa vkladá nový článok III, ktorý znie: Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov sa mení a dopĺňa takto: Po prvé. V § 35 ods. 3 sa na konci vety vypúšťa „bodka“ a vkladajú sa slová „ak tento zákon neustanovuje inak“. Po druhé. V § 35 sa dopĺňa nový ods. 4, ktorý znie: „Ak sa riadna starostlivosť o dieťa, odkaz 79a, zabezpečuje v predškolskom zariadení, odkaz 79b, ktoré je zaradené do siete škôl a školských zariadení podľa § 15 tohto zákona a ktorému boli na dieťa poskytnuté prostriedky zo štátneho rozpočtu podľa osobitného predpisu, odkaz 79c, alebo z výnosu z dane z príjmov podľa osobitného predpisu, odkaz 79d, a rodič alebo iná osoba, ktorá má voči dieťaťu vyživovaciu povinnosť poberajú rodičovský príspevok podľa osobitného predpisu, odkaz 79e, príspevok podľa ods. 1 môže byť najviac vo výške rodičovského príspevku.“ A po štvrté. Za poznámku pod čiarou k odkazu 79 sa vkladajú poznámky 79a až 79e, ktoré znejú: „79a  § 3 ods. 2 a 3 zákona č. 280/2002 Z. z. o rodičovskom príspevku v znení neskorších predpisov; 79b – vyhláška Ministerstva školstva Slovenskej republiky č. 353/1994 o predškolských zariadeniach; 79c  – zákon č. 597/2003 Z. z. o financovaní základných škôl a stredných škôl;  79d  – zákon č. 546/2004 Z. z. o rozpočtovom určení výnosu dane z príjmov územnej samosprávy a o zmene a doplnení niektorých zákonov a nakoniec odkaz 79e – zákon č. 280/2002 Z. z. o rodičovskom príspevku v znení neskorších predpisov.“ Odôvodnenie: Navrhovanou úpravou a doplnením zákona č. 596/2003 Z. z. o štátnej správe v školstve a školskej samospráve sa umožní predškolským zariadeniam získať finančné prostriedky na úhradu hmotného zabezpečenia od rodičov detí, ktorým predškolské zariadenie zabezpečuje riadnu starostlivosť. Ďakujem. (Potlesk.)